Source: http://www.bihon.ro/csm-leonardo-a-luat-un-punct-/bihon-news-editor3-20061126-062740
Timestamp: 2017-08-18 03:24:25+00:00

Document:
CSM Leonardo a luat un punct - BIHON
CSM Leonardo a luat un punct
26. noiembrie 2006 17:30
BUCUREŞTI – CSM Leonardo a suferit prima înfrângere din acest campionat în prima partidă din „dubla” cu Dinamo, contând pentru prima etapă a returului Superligii.
Orădenii s-au revanşat însă în al doilea meci, când au reuşit să câştige in extremis un punct extrem de preţios, care ar putea conta imens în clasament. Partidele Dinamo – CSM Leonardo au fost foarte echilibrate, încheindu-se cu scorurile 9-7 (), respectiv 10-10 (3-4, 3-2, 2-3, 2-1).
Din cele relatate de directorul CSM Leonardo, Petruţ Drăgan, soarta primei partide a fost decisă de arbitrajul cuplului Radu Matache – Brosovszki Attila, care a anulat două goluri perfect valabile ale orădenilor. Antrenorul Cornel Gordan a primit de altfel cartonaş roşu pentru proteste, fiind nevoit să urmărească meciul al doilea din ultimul rând al tribunei, fără a-şi putea conduce, practic, echipa.
A doua partidă a avut o desfăşurare dramatică. Orădenii au condus aproape în permanenţă pe tabela de marcaj, dar bucureştenii au preluat iniţiativa în ultimul sfert, beneficiind din nou de sprijinul arbitrilor, care nu ne-au acordat o lovitură clară de la cinci metri. Dinamo a condus cu 10-9 într-un final de infarct, având mingea când mai erau 40 de secunde.
Orădenii, conduşi de pe bancă de internaţionalul Ghiţă Dunca, descalificat pentru trei eliminări, au solicitat time-out la atacul echipei adverse. Dinamo a beneficiat astfel de o lovitură de penalitate, dar antrenorul Liviu Răducanu a preferat posesia mingii. Orădenii au reuşit însă să recupereze mingea, având zece secunde pentru un ultim atac.
Din fericire, oaspeţii au reuşit să egaleze printr-un gol superb, o boltă peste portarul Stoenescu, reuşită de experimentatul Flaviu Mănucu, în urma unei scheme reuşite de atac. CSM Leonardo a izbutit astfel să egaleze în ultimele secunde, câştigând un punct preţios, în pofida adversităţii arbitrajului.
Lideri în clasament
CSM Leonardo şi-a încheiat astfel cu bine turul de forţă susţinut timp de trei săptămâni la Bazinul Floreasca, perioadă în care a jucat consecutiv cu toate cele patru echipe bucureştene, Rapid, Sportul Studenţesc, Steaua şi Dinamo. Bilanţul întâlnirilor este foarte bun, cuprinzând cinci victorii (câte două cu Rapid şi Sportul, una cu Steaua), două egaluri (cu Steaua şi Dinamo) şi un eşec (cu Dinamo). Echipa orădeană se menţine pe primul loc al clasamentului, având două puncte avantaj în faţa Stelei, respectiv trei în faţa dinamoviştilor. Etapa viitoare, CSM Leonardo va juca în propriul bazin cu CSU Poli Cluj-Napoca.

References: CSM 
 CSM 
 CSM 
 CSM 
 CSM 

CSM 
 CSM